《舜待者以拙自处请语为警》
宋代·释绍昙

大地人求巧，子独全其拙。
吃饭倒把匙，刺眼翻著袜。
只知困守倒，不愁飞辩月。
天真未解分，混沌一团铁。
抱璞寻炉鎚，巧手难施设。
朅来就拙玲珑阴，毡拍板合无弦琴。
摘杨黄花嗑然笑，樵童牧竖皆知音。
岂不见棱道者，破七蒲团无缝罅。
鬼窟翻身呼大差，卷起帘来见天下。
又不见隆藏主，此是吾家睡虎子。
气肃西风牙爪露，千林扫迹无狐兔。
须知巧自拙中出，巧拙到头无处觅。
无寻觅处知端的，急来与汝粗拳吃。

作者简介：释绍昙（？～一二九七），字希叟。理宗淳祐九年（一二四九），住庆元府佛陇□□禅寺。景定元年（一二六○），住平江府法华禅寺。五年，住庆元府雪窦资圣禅寺。度宗咸淳五年（一二六九），住庆元府瑞岩山开善禅寺。元成宗元贞三年卒。有《希叟绍昙禅师语录》一卷、《希叟绍昙禅师广录》七卷，收入《续藏经》。事见《语录》及所附居径《拜呈日本国栗棘庵诸位尊属禅师》。　释绍昙诗，以辑自《语录》《广录》者及其中单编之偈颂编为六卷，辑自他书者附于卷末。